Turo Ghirlandina

La Turo Ghirlandina, estas la sonorilturo de la katedralo de Modeno (regiono Emilio-Romanjo, en Italio). Ĝi altas 86,12 metrojn. La turo estas la tipa simbolo de Modeno, videbla ekde ajna direkto de la ekstero de la urbo. La strukturo estis kreita en 1179, kvadratforma kaj kvinetaĝa, komence nomata Turo de Sankta Geminiano. Por konkuri kun la turoj de Bolonjo, la urbodomo aldonis al ĝi la okflankan pinton, dizajnita de Arrigo da Campione. Inter la 13a kaj 15a jarcento oni modernigis la stilon de la katedralo laŭ la nova gusto de gotiko. La pinto estas ornamita per du girlandoj (itale ghirlande, de kie venas ĝia nomo). La turo, kune kun la placo kaj katedralo de Modeno, estas deklarita Monda heredaĵo de Unesko.